钦定古今图书集成/明伦汇编/官常典/第592卷 > 吴桂芳
## 钦定古今图书集成/明伦汇编/官常典/第592卷 > 吴桂芳

按《明外史》本传：“桂芳，字子实，新建人。嘉靖二十三年
进士。授刑部主事，主章奏。有崔鉴者，年十三，忿其父
妾凌母，手刃之。桂芳怜其志，为著论拟赦。尚书闻渊
手其牍曰：‘此董仲舒《春秋断狱》，柳子厚复仇议也’。鉴
遂得宥。及渊入吏部，欲任以言职，会闻继母病，遽请
告归，渊留之不可，起补礼部。严世蕃欲结婚，桂芳托”
词谢之。历迁扬州知府。御倭有功，迁俸一级。又建议
增筑外城。扬之有二城，自桂芳始也。历浙江左布政
使。三十八年进右佥都御史，巡抚福建。父丧归。四十
一年冬，起故官，抚治郧阳。明年夏，进右副都御史，总
理河道。未任，两广总督张臬以非军旅才，为给事中
陈懋观劾罢。部议罢总督，改桂芳兵部右侍郎兼右
佥都御史，提督两广军务兼理巡抚。两广山海群盗，
河源李垔元、程乡叶丹楼连岁为患，潮州旧倭屯据
邹塘。明年春，桂芳先讨倭患，以降贼伍端为前驱。端
归善民，与温七作乱，败参将谢敕。未几，七兵败被禽，
端自缚军门，求杀贼赎罪。桂芳使先尝贼，官军继进，
围倭于邹塘，四面举火，一日夜连克三巢，焚斩四百
馀人。帝深嘉之，令与南赣提督吴百朋乘胜灭贼。而
新倭寇福建者，为戚继光所败，方流入境。夏，桂芳、百
朋会调土、汉兵，乘其初至急击之。倭惧，悉奔甲子崎
沙，夺渔舟入海。暴风起，皆覆溺死。其得脱者，还屯海
丰，副总兵汤克宽擒斩殆尽。因建议“海道副使辖东
莞以”西至赣州，领番夷市舶。更设海防佥事，巡东莞
以东至惠、潮，专御倭寇。又进讨李垔元、叶丹楼，平之，
降贼王西桥。吴平已抚，复叛西桥，掠东莞，败都指挥
刘世恩兵，执肇庆同知郭文通，因质以求抚。桂芳禽
斩之。进讨吴平，平初据南澳，为戚继光、俞大猷所败，
奔饶平凤凰山。随移漳林，掠民舟出海，自阳江奔安
南。四十五年夏，桂芳檄安南万宁宣抚使发兵进剿，
遣汤克宽以舟师会之，夹击平于万桥山下。乘风纵
火，平军大败，赴水死者无筭，禽斩三百九十馀人。参
将傅应嘉言平已就擒后，复云自溺死。福建巡抚汪
道昆遽奏闻，桂芳独不肯，曰：“风火交炽时，何以知其
必死也？”平党林道干复窥南澳，时议设参将戍守，桂
芳言：“澳中地险而腴，元时曾设兵戍守，其后戍兵即
据以叛，此御盗生盗也。不如置戍柘林便。”从之。召为
南京兵部右侍郎，寻改北部。隆庆初，转左，以疾乞归。
言官数论荐。万历三年冬，即家起故官，总督漕运兼
巡抚凤阳。明年春，桂芳以淮、扬洪潦奔流，惟恃云梯
阁一径入“海，致海涌横沙，河流泛滥，而兴、盐、高、宝诸
州县所在受灾。请益开草湾及老黄河故道，以广入
海之路。修筑高邮东、西二堤，以蓄湖水。”皆下所司议
行。未几，草湾河工告成。是年秋，河决曹县、徐州桃源。
科臣刘铉疏议漕河，语侵桂芳。桂芳疏辩曰：“草湾之
开，以高、宝水患冲啮，疏以拯之，非能使上流亦不复
涨也。今山阳以南诸州县水落，布种斗米四分，则臣
斯举亦既得策矣。若徐、邳以上，非臣所属，臣何与焉？”
因请罢。御史邵陛言：“诸臣以河涨归咎草湾，不无阻
任事之气。乞策励桂芳，益底厥绩，而诘责河臣傅希
挚。”从之。其明年，希挚议塞崔镇决口，束水归漕，而桂
芳欲冲刷成河，以为老黄河入海之道，由是议不合。
廷议以二人意见不同，动多掣肘，改希挚抚陕西，以
李世达代。未几，又改世达他任，命桂芳兼理河漕。六年正月诏进工部尚书兼右副都御史。居职任河漕
如故。未逾月卒。寻以高邮州《湖堤》告成，进赠太子少
保。